# Екипен проект за допълване на съдържанието в Българската Уикипедия

Настоящият документ описва **задание за екипна работа** към [курса „Споделяне на знания и работа в екип“](http://academy.telerik.com/student-courses/soft-skills-and-business-skills/teamwork/) към софтуерната академия на Телерик. По проекта ще работят около 350 участника, разделени в екипи по 4-5 души през периода юли-август 2013.

## Описание на проекта

Целта на проекта е **да се допълни Българската Уикипедия с качествени статии** по съществени теми относно **програмиране, разработка на софтуер, софтуерно инженерство и информационни технологии** като цяло. Това е един обществен проект, от който ще имат полза всички българи, които изучават информатика, програмиране, софтуерни и информационни технологии.

Задачата на екипите е да **пишат, редактират и допълват информацията в нови или съществуващи статии на български език в** [**http://bg.wikipedia.org**](http://bg.wikipedia.org)по правилата и стандартите за качество на Уикипедия.

## Изисквания за качество

Статиите трябва да са написани с **високо качество** и да съдържат обективно представена информация, представляваща авторски текст написан в енциклопедичен стил и **спазваща правилата и препоръките на Уикипедия**:

* [Петте стълба на Уикипедия](http://bg.wikipedia.org/wiki/%D0%A3:%D0%9F%D0%95%D0%A2) – какво е Уикипедия и нейните основни ценности.
* [Правила за писане на статии](http://bg.wikipedia.org/wiki/%D0%A3%D0%B8%D0%BA%D0%B8%D0%BF%D0%B5%D0%B4%D0%B8%D1%8F:%D0%92%D0%B0%D1%88%D0%B0%D1%82%D0%B0_%D0%BF%D1%8A%D1%80%D0%B2%D0%B0_%D1%81%D1%82%D0%B0%D1%82%D0%B8%D1%8F) – авторски материали, нетърговско съдържание, значими теми и т.н.
* [Уикипедия: Енциклопедичност](http://bg.wikipedia.org/wiki/%D0%A3%D0%B8%D0%BA%D0%B8%D0%BF%D0%B5%D0%B4%D0%B8%D1%8F:%D0%95%D0%BD%D1%86%D0%B8%D0%BA%D0%BB%D0%BE%D0%BF%D0%B5%D0%B4%D0%B8%D1%87%D0%BD%D0%BE%D1%81%D1%82) – как да пишем качествен енциклопедичен, безпристрастен, компетентен и обективен текст за Уикипедия?
* [Уикипедия: Редактиране на страници](http://bg.wikipedia.org/wiki/%D0%A3%D0%B8%D0%BA%D0%B8%D0%BF%D0%B5%D0%B4%D0%B8%D1%8F:%D0%A0%D0%B5%D0%B4%D0%B0%D0%BA%D1%82%D0%B8%D1%80%D0%B0%D0%BD%D0%B5_%D0%BD%D0%B0_%D1%81%D1%82%D1%80%D0%B0%D0%BD%D0%B8%D1%86%D0%B8) – правила, препоръки и технически указания за редактиране на страниците в Уикипедия.
* [Уикипедия: Уикиетикет](http://bg.wikipedia.org/wiki/%D0%A3%D0%B8%D0%BA%D0%B8%D0%BF%D0%B5%D0%B4%D0%B8%D1%8F:%D0%A3%D0%B8%D0%BA%D0%B8%D0%B5%D1%82%D0%B8%D0%BA%D0%B5%D1%82) – как да се държим като автори и редактори и как да комуникираме с другите?

## Какво е позволено и забранено?

* **Не се допуска копиране и преписване** от интернет-базирани или хартиени източници (вижте [Уикипедия: Авторско право](http://bg.wikipedia.org/wiki/%D0%A3%D0%B8%D0%BA%D0%B8%D0%BF%D0%B5%D0%B4%D0%B8%D1%8F:%D0%90%D0%B2%D1%82%D0%BE%D1%80%D1%81%D0%BA%D0%BE_%D0%BF%D1%80%D0%B0%D0%B2%D0%BE)).
* **Не се допуска машинен превод.** Допуска се **качествен превод** на статия от английската версия на Уикипедия, вместо писането на авторски текст. Въпреки това препоръчваме отборите да проучат своите теми и да напишат максимално **качествен авторски текст**, чрез компилиране на информация от авторитетни и благонадеждни източници (включително използваните в съответните статии в <http://en.wikipedia.org>) при спазването на всички авторски права.
* Част от заданието е и **оформлението на страниците** (вж. [Уикипедия: Оформление](http://bg.wikipedia.org/wiki/%D0%A3%D0%B8%D0%BA%D0%B8%D0%BF%D0%B5%D0%B4%D0%B8%D1%8F:%D0%9E%D1%84%D0%BE%D1%80%D0%BC%D0%BB%D0%B5%D0%BD%D0%B8%D0%B5)) с вътрешни препратки, категории, междуезикови препратки и по възможност илюстрации. Вижте списъка с [често задаваните въпроси](http://bg.wikipedia.org/wiki/%D0%A3%D0%B8%D0%BA%D0%B8%D0%BF%D0%B5%D0%B4%D0%B8%D1%8F:%D0%A3%D0%BD%D0%B8%D0%B2%D0%B5%D1%80%D1%81%D0%B8%D1%82%D0%B5%D1%82%D1%81%D0%BA%D0%B8_%D1%83%D0%B8%D0%BA%D0%B8%D0%BF%D1%80%D0%BE%D0%B5%D0%BA%D1%82%D0%B8/%D0%A7%D0%B5%D1%81%D1%82%D0%BE_%D0%B7%D0%B0%D0%B4%D0%B0%D0%B2%D0%B0%D0%BD%D0%B8_%D0%B2%D1%8A%D0%BF%D1%80%D0%BE%D1%81%D0%B8).

## Теми за работа

Темите за работа ще бъдат разпределени между отборите и са два вида:

* **Писане на нова статия** в Уикипедия върху съществена тема от света на информатиката, програмирането, разработката на софтуер и информационните технологии.
* **Допълване и обогатяване на съществуваща статия** в Уикипедия върху съществена тема от света на информатиката, програмирането, разработката на софтуер и информационните технологии.

Всички потвърдили участници в проекта ще получат своята тема през студентската система на Софтуерната академия (<http://telerikacademy.com>).

## Правила за екипната работа

* Всеки участник в даден екип трябва да има **принос към проекта**, който е видим исторически от хронологията на промените на дадената статия (ето [пример](http://bg.wikipedia.org/w/index.php?title=%D0%9F%D1%80%D0%BE%D0%B3%D1%80%D0%B0%D0%BC%D0%B8%D1%80%D0%B0%D0%BD%D0%B5&action=history)).
* Екипът има право да се събира **на живо** или **да работи от къщи**.
* **Комуникацията по проекта** (въпроси, дискусии между участниците, молби за помощ и т.н.) се води в Уикипедия – на беседата на проекта, на потребителските беседи на участниците или на беседите към статиите.
* При създаването на страница се препоръчва да се започва от **работна подстраница** (чернова), а чак когато придобие завършен вид, текстът да се изнася като нова енциклопедична статия. Работна подстраница може да се създаде в пространството на някой от участниците (например <http://bg.wikipedia.org/wiki/user:Nakov/Декомпилатор>).
* Екипите имат право **да си помагат помежду си**, да дискутират статиите си, да предлагат промени, да поправят грешки, да допълват и подобряват чуждото съдържание.
* Всеки екип трябва да представи работата си на **публична защита** в рамките на **5 минути**. Датата за защита ще бъде определена по-късно. Необходимо е присъствието на поне един участник от всеки отбор.

## Критерии за оценяване

* Качествено, грамотно, обективно, компетентно и разбираемо написани **статии в енциклопедичен стил**, с коректно цитиране на източниците.
* **Авторски текст** (или превод от свободни източници), без нарушаване на авторски права. Необходимо е текстът да е уникален (да го няма публикуван на друго място в Интернет). Проверява се с инструменти за проверка уникалността на съдържанието.
* **Спазване на правилата на Уикипедия** и позитивна обратна връзка от уики-обществото. Доказва се чрез преглед на беседите по статиите и липса на административни наказания (като изтриване или защита на статия или блокиране на потребител).
* **Участие на всички съотборници** от екипа. Доказва се чрез история на промените.
* **Помагане на други екипи** в работата по техните статии. Доказва се чрез история на промените за даден потребител.

## Оценяване на съотборниците

Всеки участник в екипната работа ще трябва да оцени съотборниците си след края на проекта, така че имайте готовност. Оценяването става чрез попълване на формуляр в студентската система <http://telerikacademy.com>.

## Срок

Крайният срок за предаване на проектите е **1 септември 2013**.